ПЕДАГОГИКАЛЫҚ КЕҢЕСТІ ӨТКІЗУ СЦЕНАРИЙІ №1
Тақырыбы: «2026–2027 оқу жылында мектепке дейінгі тәрбие мен оқытудың жаңа бағыттары: сапа, инновация және баланың әл-ауқаты»
Мақсаты: Жаңа оқу жылындағы мектепке дейінгі тәрбие мен оқытудың басым бағыттарын айқындау, жылдық мақсат-міндеттерді белгілеу, педагогтердің кәсіби белсенділігін арттыру және тәрбиеленушілер үшін қауіпсіз, қолайлы әрі дамытушы орта қалыптастыру.
Өткізу формасы: педагогикалық кеңес
Қатысушылар: Меңгеруші,  педагог-психолог, тәрбиешілер, музыка жетекшісі, дене шынықтыру нұсқаушысы, логопед басқа да педагогтер.

ПЕДАГОГИКАЛЫҚ КЕҢЕСТІҢ БАРЫСЫ
I. ҰЙЫМДАСТЫРУ КЕЗЕҢІ
Жүргізуші – тәрбиеші:Н.Б.Бауыржан
Қайырлы күн, құрметті әріптестер!
Бүгін біз 2026–2027 оқу жылындағы алғашқы педагогикалық кеңеске жиналып отырмыз. Жаңа оқу жылы – жаңа міндеттерді айқындап, өткен жылғы тәжірибемізді саралап, алдағы жұмысымызға нақты бағыт белгілейтін маңызды кезең.  Биылғы оқу жылында алдымызда тұрған басты міндет – баланың қауіпсіздігін, денсаулығын, эмоционалдық әл-ауқатын қамтамасыз ете отырып, оның жеке қабілеті мен қызығушылығын дамытуға мүмкіндік беретін сапалы тәрбиелеу-білім беру ортасын қалыптастыру. 
Бүгінгі педагогикалық кеңесіміздің тақырыбы: «2026–2027 оқу жылында мектепке дейінгі тәрбие мен оқытудың жаңа бағыттары: сапа, инновация және баланың әл-ауқаты».
Педагогикалық кеңеске қош келдіңіздер!
II. ПЕДАГОГИКАЛЫҚ КЕҢЕСТІҢ КҮН ТӘРТІБІМЕН ТАНЫСТЫРУ
Әдіскер:
Құрметті әріптестер, бүгінгі педагогикалық кеңестің күн тәртібінде 7 мәселе қаралады:
1. 2026–2027 оқу жылындағы білім беру саласындағы жаңа бағыттар мен басым міндеттер; 
2. 2025–2026 оқу жылының қорытындысы және жаңа оқу жылына қойылатын міндеттер; 
3. 2026–2027 оқу жылына арналған жылдық мақсаттар мен міндеттерді талқылау; 
4. Тәрбие-білім беру процесін ұйымдастыру құжаттарын қарау; 
5. «Жасанды интеллект – педагогтің заманауи көмекшісі»; 
6. «Жаңа оқу жылы – жаңа мүмкіндік» педагогикалық тренингі; 
7. Әртүрлі мәселелер. 
Күн тәртібіне қосымша ұсыныс немесе өзгеріс бар ма?
Педагогтер: Ұсыныс жоқ.
Меңгеруші  Базар Ж.М. : Олай болса, күн тәртібі бекітілді деп есептейміз.
1-МӘСЕЛЕ
«2026–2027 оқу жылындағы білім беру саласындағы жаңа бағыттар мен басым міндеттер»
Алғашқы сөзді мектепке дейінгі ұйым меңгерушісі Базар Ж.М. береміз.
Меңгерушінің сөзі:
Құрметті әріптестер!
2026–2027 оқу жылында мектепке дейінгі тәрбие мен оқыту саласында бірқатар маңызды бағыттарға басымдық беріліп отыр.
Біздің басты назарымыз – баланың жан-жақты дамуы мен әл-ауқатын қамтамасыз ету. Осы оқу жылында қауіпсіздік мәдениетін қалыптастыру, балалардың ауызекі сөйлеуін дамыту, салауатты өмір салтын қалыптастыру, педагогтердің цифрлық құзыреттілігін арттыру, балаларды мектепке сапалы дайындау, экологиялық мәдениетті қалыптастыру, құқықтық сауаттылықты дамыту, буллингтің алдын алу және эмоционалдық әл-ауқатты қамтамасыз ету, ерте жастан еңбекке және кәсіпке баулу бағыттарына ерекше көңіл бөлінеді. Сонымен бірге ұлттық құндылықтарды дәріптеу, балалардың шығармашылық және зерттеушілік қабілеттерін дамыту, ата-аналармен серіктестік орнату жұмыстары да жалғасын табады. Әр педагог осы бағыттарды жеке іс-шара ретінде ғана емес, күнделікті тәрбиелеу-білім беру процесіне кіріктіріп жүзеге асыруы қажет. Біздің ортақ мақсатымыз – әр баланың өзін қауіпсіз, маңызды және бақытты сезінетін ортасын қалыптастыру.
Меңгеруші:  Базар Ж.М. Осы бағыттар бойынша педагогтер тарапынан ұсыныстар болса, тыңдауға дайынбыз.
Педагогтер: Ұсыныстарын білдіреді.
2-МӘСЕЛЕ
«2025–2026 оқу жылының қорытындысы және жаңа оқу жылына қойылатын міндеттер»
Меңгеруші Базар Ж.М. Келесі мәселе – өткен оқу жылын қорытындылау. 
2025–2026 оқу жылында ұжым тарапынан бірқатар маңызды жұмыстар атқарылды. Тәрбиеленушілердің танымдық, шығармашылық, коммуникативтік және әлеуметтік дағдыларын дамытуға бағытталған іс-шаралар ұйымдастырылды. Педагогтердің кәсіби шеберлігін арттыру мақсатында семинарлар, шеберлік сағаттары, тәжірибе алмасу алаңдары, ашық ұйымдастырылған іс-әрекеттер және шығармашылық жұмыстар өткізілді. Ата-аналармен серіктестік бағытында да жұмыстар жүргізілді. Сонымен қатар өткен оқу жылының нәтижесін саралау барысында жетілдіруді қажет ететін бағыттар анықталды. Жаңа оқу жылында осы бағыттарды жетілдіре отырып, тәрбиеленушілердің жеке ерекшеліктеріне көбірек көңіл бөлу, заманауи педагогикалық технологияларды тиімді пайдалану және педагогтердің шығармашылық әлеуетін қолдау басты міндеттердің бірі болады.
Меңгеруші Базар Ж.М.
 :
Өткен оқу жылындағы тәжірибеміз бізге жаңа оқу жылында жұмысты одан әрі жетілдіруге мүмкіндік береді.
3-МӘСЕЛЕ
«2026–2027 оқу жылына арналған жылдық мақсаттар мен міндеттерді талқылау».
Енді 2026–2027 оқу жылына арналған жылдық мақсаттар мен міндеттерге тоқталайық. Биылғы жоспарымызда бірнеше негізгі бағыт қамтылған.
Олар: баланың қауіпсіздігі мен эмоционалдық әл-ауқаты; сөйлеу және коммуникативтік дағдылар; ұлттық құндылықтар; экологиялық мәдениет; салауатты өмір салты; «Адал азамат» бағдарламасын іске асыру бойынша жоспар, «Заң мен тәртіп» қағидаттары; ерте еңбекке және кәсіпке баулу; қаржылық сауаттылық; мектепке даярлық; цифрлық сауаттылық және ЖИ; ата-аналармен серіктестік. Бұл бағыттардың барлығы өзара байланысты. Мысалы, ұлттық ойындарды ұйымдастыру кезінде біз бір уақытта ұлттық құндылықты, қимыл белсенділігін, қарым-қатынасты және тәртіпті қалыптастыра аламыз. Ал экологиялық жоба барысында еңбекке баулу, зерттеу әрекеті және жауапкершілік қатар дамиды. Сондықтан жылдық жоспарды орындауда әр педагог жұмысты бір бағытпен шектемей, бірнеше міндетті кіріктіріп ұйымдастыруы қажет.
[bookmark: _Hlk241603984]Меңгеруші: Базар Ж.М.
Жылдық мақсаттар мен міндеттер бойынша ұсыныстарыңыз бар ма?
Педагогтер: 
Ұсыныстарын білдіреді.
Меңгеруші:  Базар Ж.М.
Ұсыныстар ескеріледі.
4-МӘСЕЛЕ
Тәрбие-білім беру процесін ұйымдастыру құжаттарын қарау және бекіту
Меңгеруші : Келесі мәселе – оқу жылындағы негізгі педагогикалық құжаттар.
2026–2027 оқу жылында педагогтердің жұмысы перспективалық жоспар және циклограмма негізінде ұйымдастырылады.Перспективалық жоспар оқу жылына жасалады, ал циклограмма апта сайын құрылады.
Құжаттарды әзірлеуде: балалардың жас ерекшелігі; жеке қажеттіліктері; қызығушылықтары; күн тәртібі; тәрбиелеу мен оқыту міндеттері; қауіпсіздік талаптары ескерілуі қажет. Балалардың даму мониторингі де белгіленген мерзімдерде жүргізіледі.
Меңгеруші:
Құжаттардың сапалы жүргізілуі – педагог жұмысының маңызды көрсеткіштерінің бірі.Сондықтан құжаттарды уақытында әзірлеп, мазмұнын сапалы ұйымдастыруды сұраймын.
5-МӘСЕЛЕ
«Жасанды интеллект – педагогтің заманауи көмекшісі»
Меңгеруші: Базар Ж.М.
Қазіргі педагог үшін цифрлық сауаттылық – маңызды кәсіби құзыреттіліктердің бірі. Келесі тақырыпта тәжірибелік ақпаратпен бөлісу үшін сөзді тәрбиеші  Даулет Г.Т. береміз.
Тәрбиешінің сөзі: Даулет Г.Т.
Жасанды интеллект бүгінгі таңда педагогке көптеген жұмыстарда көмекші бола алады. Мысалы, ұйымдастырылған іс-әрекетке идея іздеу, дидактикалық ойындар әзірлеу, балаларға арналған тапсырмаларды түрлендіру, көрнекілік дайындау, мерекелік іс-шараларға сценарий құрастыру сияқты жұмыстарда ЖИ құралдарын пайдалануға болады. Бірақ жасанды интеллект педагогтің орнын алмастырмайды. Педагог дайын материалды міндетті түрде тексеріп, баланың жас ерекшелігіне бейімдеп, өзінің педагогикалық тәжірибесімен толықтыруы қажет. Сонымен қатар балалардың жеке деректерін қорғау, авторлық құқықты сақтау және академиялық адалдық қағидаттарын ұстану маңызды.
Практикалық бөлім:
Педагог экран арқылы ЖИ көмегімен:
1. Дидактикалық ойын;
2. Балаларға арналған қысқа тапсырма;
3. Көрнекілік идеясы;
4. Ұйымдастырылған іс-әрекетке шығармашылық идея әзірлеу үлгісін көрсетеді.
Әдіскер: Демек, ЖИ – біздің орнымызға жұмыс істейтін құрал емес, дұрыс қолданған жағдайда педагогтің уақытын үнемдейтін шығармашылық көмекші.

6-МӘСЕЛЕ
Педагогикалық тренинг «Жаңа оқу жылы – жаңа мүмкіндік»
Әдіскер: Жаңа оқу жылын жаңа көңіл-күймен, жаңа мақсатпен бастау да маңызды. Педагогтердің эмоционалдық жағдайын қолдау және ұжымдық ынтымақтастықты нығайту мақсатында педагог-психолог Ұ.Н.Туленова ұйымдастыратын тренингке кезек береміз.
Педагог-психолог: Ұ.Н.Тұрланова Құрметті әріптестер! Жаңа оқу жылы – тек жаңа жоспарлар емес, өзімізді жаңартуға да мүмкіндік. Бүгінгі шағын тренингіміздің мақсаты – әрқайсымыздың өз кәсіби күшімізге сенуімізге, бір-бірімізді қолдауымызға және жаңа мақсат қоюымызға мүмкіндік беру.
1-жаттығу. «Жылы тілек». Әр педагог жанындағы әріптесіне жаңа оқу жылына байланысты бір жылы тілек айтады.
2-жаттығу. «Менің күшті жағым». Әр педагог өзінің педагог ретінде бір күшті қасиетін атайды.
Мысалы: «Мен сабырлымын»; «Мен шығармашылмын»; «Мен  балаларды жақсы түсінемін»; «Мен жаңа нәрсені үйренуге дайынмын».
3-жаттығу. «Жаңа мүмкіндік». Әр педагог қағазға осы оқу жылында жүзеге асырғысы келетін бір кәсіби мақсатын жазады. Мысалы: «Жаңа әдіс үйренемін»; «ЖИ құралдарын меңгеремін»; «Авторлық ойын жасаймын»; «Тәжірибеммен бөлісемін». 
4-жаттығу. «Бір команда» Педагогтер бір сөйлеммен аяқтайды: «Біздің ұжым мықты, себебі...» Педагогтер өз жауаптарын айтады.
Педагог-психолог: Әрқайсымыздың жеке қабілетіміз – ұжымның ортақ күшіне айналады. Жаңа оқу жылында бір-бірімізге қолдау көрсетіп, тәжірибе бөлісіп, бірге дамуға шақырамын.
7-МӘСЕЛЕ
Әртүрлі мәселелер
Меңгеруші: Құрметті әріптестер, күн тәртібіндегі соңғы мәселе – әртүрлі мәселелер. Жаңа оқу жылына байланысты ұйымдастыру жұмыстарына тоқталайық. 1. Педагогтердің жұмыс тәртібі мен міндеттері. 2. Топтарды оқу жылына дайындау. 3. Балалардың қауіпсіздігін қамтамасыз ету. 4. Ата-аналармен тиімді байланыс орнату. 5. Әдістемелік іс-шараларға қатысу. 6. Педагогтердің кәсіби байқаулар мен шығармашылық жобаларға қатысуы.
Осы мәселелер бойынша ұсыныстарыңыз болса, тыңдайық.
Педагогтер: Ұсыныстарын білдіреді.
ҚОРЫТЫНДЫ БӨЛІМ
Меңгеруші: Құрметті әріптестер!
Бүгін біз жаңа оқу жылындағы негізгі бағыттарды талқыладық, өткен оқу жылын сараладық, жылдық мақсаттарымызды белгіледік және жұмыс құжаттарын қарастырдық. Биылғы оқу жылындағы басты ұстанымымыз: «Балаға сапалы тәрбие мен білім беру – қауіпсіз, мейірімді және дамытушы ортадан басталады». Әр педагогтің еңбегі – баланың болашағына қосылған үлес. 
Сондықтан 2026–2027 оқу жылын жаңа идеялармен, шығармашылықпен және бірлікпен бастайық!
ПЕДАГОГИКАЛЫҚ КЕҢЕС ҚАУЛЫСЫН ОҚУ
Меңгеруші: Құрметті әріптестер! Күн тәртібіндегі барлық мәселелер қаралып, ұсыныстар тыңдалды. Енді педагогикалық кеңестің қорытынды шешімін ұсынамын.
Педагогикалық кеңес қаулы етеді:
1. 2026–2027 оқу жылында тәрбиелеу-білім беру процесін Қазақстан Республикасының мектепке дейінгі тәрбие мен оқыту саласындағы нормативтік-құқықтық құжаттары және 2026–2027 оқу жылына арналған Әдістемелік нұсқау хат талаптарына сәйкес ұйымдастыру.
2. 2026–2027 оқу жылына арналған жылдық мақсаттар мен міндеттер бекітілсін және олардың орындалуы қамтамасыз етілсін.
3. Тәрбиеленушілердің қауіпсіздігін қамтамасыз ету, қауіпсіздік мәдениетін қалыптастыру, эмоционалдық әл-ауқатын сақтау және салауатты өмір салтына баулу жұмыстары жүйелі түрде жүргізілсін.
4. Балалардың ауызекі сөйлеуін, сөздік қорын, байланыстырып сөйлеуін және коммуникативтік дағдыларын дамыту жұмыстары барлық жас топтарында күшейтілсін.
5. «Таза Қазақстан» тұжырымдамасы аясында балалардың экологиялық мәдениетін қалыптастыру, табиғатқа ұқыпты қарау және еңбек дағдыларын дамыту жұмыстары тәрбиелеу-білім беру процесіне кіріктірілсін.
6. Балалардың құқықтық сауаттылығын қалыптастыру, «Заң мен тәртіп» қағидаттарын іске асыру, адалдық, әділдік, жауапкершілік және өзара сыйластық құндылықтарын қалыптастыру жұмыстары жүйелі ұйымдастырылсын.
7. Балалар арасында буллингтің алдын алу, достық қарым-қатынас пен өзара сыйластықты қалыптастыру, әр баланың эмоционалдық әл-ауқатын қамтамасыз ету бағытындағы жұмыстар күшейтілсін.
8. «Ерте жастан еңбекке және кәсіпке баулу» бағыты бойынша балалардың еңбекке оң көзқарасын қалыптастыру және мамандықтар әлемі туралы бастапқы түсініктерін кеңейту жұмыстары жүргізілсін.
9. Педагогтердің цифрлық құзыреттілігін арттыру мақсатында цифрлық ресурстар мен жасанды интеллект құралдарын педагогикалық мақсатқа сай тиімді пайдалану жұмыстары жалғастырылсын.
10. Жасанды интеллект құралдарын пайдалану барысында ақпараттың дұрыстығын тексеру, академиялық адалдықты сақтау, балалардың жеке деректерін қорғау және авторлық құқық талаптарын сақтау қамтамасыз етілсін.
11. Педагогтердің перспективалық жоспарлары мен циклограммалары белгіленген талаптарға сәйкес әзірленіп, сапалы жүргізілсін.Осы педагогикалық кеңес қаулысының орындалуын бақылау меңгеруші  Базар Ж.М.  жүктелсін. 
Меңгеруші: Құрметті әріптестер, жаңа оқу жылындағы алғашқы педагогикалық кеңесімізді аяқтаймыз. Баршаңызға шығармашылық табыс, мықты денсаулық, жаңа идеялар және жұмыстарыңызға сәттілік тілеймін!
Педагогикалық кеңес аяқталды.



